
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Ilze Pelša kā komersantu interešu pārstāve, izskatīja rakstveida procesā strīdu starp  patērētāju un sabiedrību saistībā ar arbaleta ASSASSIN 420 TD REALTREE EDGE TACT‑100 neatbilstību līguma noteikumiem.

No lietā esošajiem materiāliem izriet, ka patērētājs 2023. gada 4. oktobrī sabiedrības tīmekļa vietnē iegādājās arbaletu par 1650,00 EUR. 2024. gada novembrī arbalets šāviena laikā saplīsa. 2025. gada 20. janvārī patērētājs vērsās pie sabiedrības ar prasību novērst preces neatbilstību, nododot preci garantijas remontā. Remonta laikā sabiedrība vairākkārt veica darbības ar arbaletu, tomēr patērētājs, ierodoties to saņemt, konstatēja jaunus trūkumus, tostarp izmaiņas uzvilkšanas mehānismā, drošinātāja darbības traucējumus un netipiskas skaņas preces lietošanas laikā. Patērētājs atteicās pieņemt preci, norādot uz drošības riskiem un preces neatbilstošu darbību, un pieprasīja atmaksāt par preci samaksāto naudas summu.
Sabiedrība savā skaidrojumā norādīja, ka tās ieskatā konstatētie trūkumi ir novērsti un prece darbojas atbilstoši tehniskajiem parametriem, vienlaikus atzīstot, ka remonta process ir ieildzis. Sabiedrība piedāvāja patērētājam saņemt preci vai kā kompensāciju aksesuāru komplektu, tomēr neizpildīja patērētāja prasību par līguma atcelšanu un naudas atmaksu.
Komisija, izvērtējot lietā esošos materiālus un sabiedrības iesniegtos skaidrojumus, norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. PTAL 28.panta trešajā daļā noteikts, ka preces neatbilstības novēršana vai apmaiņa uzskatāma par nesamērīgu, ja tā rada pārdevējam vai pakalpojuma sniedzējam izmaksas, kas nav samērīgas ar citu šā panta pirmajā daļā minēto alternatīvo līdzekli, ņemot vērā preces vērtību bez neatbilstības; neatbilstības nozīmību; to, vai alternatīvā līdzekļa izmantošana nerada patērētājam būtiskas neērtības.
Komisija secina, ka patērētājs, konstatējot preces neatbilstību, ir rīkojies atbilstoši PTAL noteiktajai prasību secībai, sākotnēji pieprasot preces neatbilstības novēršanu. Tomēr sabiedrība ilgstošā laika periodā nav nodrošinājusi preces atbilstību līguma noteikumiem, jo remonts tika veikts vairākkārt, ieilga vairākus mēnešus un tā rezultātā tika konstatēti jauni trūkumi, kas ietekmē preces funkcionalitāti un drošu lietošanu. Šādi apstākļi ir uzskatāmi par būtiskām neērtībām patērētājam. Saskaņā ar PTAL 28. panta piekto daļu patērētājs ir tiesīgs pieprasīt līguma atcelšanu un par preci samaksātās naudas summas atmaksu, ja pārdevējs saprātīgā termiņā nav novērsis preces neatbilstību līguma noteikumiem vai ja veiktās darbības rada patērētājam būtiskas neērtības. Komisija secina, ka konkrētajā gadījumā šie nosacījumi ir izpildīti.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, piektās daļas 9. punktu, 26.4 panta pirmo un otro daļu un 26.11 panta pirmo daļu
nolemj:
apmierināt patērētāja prasību.
Uzdot sabiedrībai atmaksāt patērētājam par arbaletu samaksāto naudas summu 1650,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Komisijas lēmums ir labprātīgi izpildāms 30 dienu laikā no tā spēkā stāšanās dienas.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

